รบกวนสอบถามคุณหน่อยค่ะ ต้นเดือนกันยายน วันที่ 5-10 ประจำเดือนมาปกติและพอหมดได้ 2 วันได้มี พสพ กับแฟนวันที่ 13 ไม่ได้ป้องกัน หลังจากนั้นหนึ่งอาทิตย์ช่วงวันที่ 20- 23 มีตกขาวค่อนข้างเยอะขึ้นกว่าปกติ เป็นสีใสแลเป็นก้อนสีขาวไม่มีกลิ่นและมีอาการปวดท้องน้อยด้านซ้ายและด้านข้างสลับกัน แต่ด้านขวาจะมีอาการปวดมากกว่า ปวดเกือบตลอดทั้งวัน ปวดหน่วงๆบางทีก็เจ็บจี๊ดขึ้นมา เป็นๆหายๆค่ะ ช่วงประมาณวันที่ 25 เริ่มมีอาการอ่อนเพลียง่ายและพะอืดพะอมอยากอาเจียน เป็นเกือบตลอดทั้งวัน บางวันก็เป็นแค่ช่วงกินอาการเสร็จ ลองให้ที่ตรวจครรภ์แล้วขึ้นขีดเดียวค่ะ ตรวจปัสสาวะแรกของการตื่นนอน ไม่ทราบว่าอาการที่เป็นเกิดจากอะไรคะ
สวัสดีค่ะ looknam,หากประจำเดือนมาวันที่ 5-10 ก.ย. แล้วมีเพศสัมพันธ์วันที่ 13 ก.ย. ถือว่าไม่ได้มีเพศสัมพันธ์ในระยะปลอดภัย โอกาสที่จะตั้งครรภ์นั้นมีได้ ส่วนการตรวจหาการตั้งครรภ์ในวันที่ 25 ก.ย. อาจเร็วไปที่จะตรวจพบ ดังนั้น อาจต้องรอไปอีก 2-3 วัน แล้วจึงตรวจซ้ำ หากยังตรวจไม่พบ ก็แสดงว่าไม่ได้มีการตั้งครรภ์เกิดขึ้นค่ะและหากไม่ได้ตั้งครรภ์ แต่ยังคงมีอาการปวดท้องน้อย มีตกขาวปริมาณมากกว่าปกติ ร่วมกับอาการอ่อนเพลีย อยากอาเจียน อาจเกิดจากมีมดลูกอักเสบ หรืออุ้งเชิงกรานอักเสบ (มดลูกและปีกมดลูกรวมถึงรังไข่อักเสบ) ซึ่งสาเหตุ อาจมาจากการติดเชื้อโรคติดต่อทางเพศสัมพันธ์ต่างๆ เช่น หนองในแท้ หนองในเทียม หรืออาจเป็นเชื้อโรคจากในช่องคลอดเองก็ได้หรืออาจเกิดจากสาเหตุอื่นๆ ที่ไม่ได้เกี่ยวข้องกับระบบสืบพันธ์ เช่น มีลำไส้อักเสบ เป็นต้น ดังนั้น หากหลังจากนี้ ยังคงตรวจไม่พบการตั้งครรภ์ และยังคงมีปวดท้องน้อยต่อเนื่อง ก็ควรไปพบแพทย์เพื่อตรวจหาสาเหตุและรักษาค่ะ